Ён патлумачыў, што прынт зроблены ўвогуле ў гонар нашых спартоўцаў, бо на ідэнтыфікацыю беларусаў нароўні з літаратурай, тэатрам і музыкай уплываюць і спартовыя падзеі. “Той фантастычны гол Копаця, які 12 гадоў таму прапусціў шведскі брамнік Сала, паўплываў на мяне ў юнацтве гэтак жа моцна, як, напрыклад, кнігі Міколы Ермаловіча”, – кажа Ілля Аксёнаў. Ён дадае, што прадукцыя LSTR увогуле наўрад ці трапіцца на вочы турыстам, бо не прадаецца ў буйных крамах. Паводле яго, “хакейную” цішотку “Далі копаці!”, у адрозненне ад гераічнай “Belarus Pride”, набываюць збольшага беларускамоўныя пакупнікі: “То бок людзі правільна разумеюць гэтую ідэю нашага брэнда, ведаючы, што ва ўсім, што мы робім, ёсць іранічны прыжмур”.